Na temelju članka 104. stavak 5. Zakona o komunalnom gospodarstvu (»Narodne novine«, broj 68/18, 110/18 i 32/20), članka 28 i 29. Odluke o komunalnom redu („Službeni glasnik Općine Dicmo“ broj 9/2023) i članka 14. Statuta Općine Dicmo („Službeni glasnik Općine Dicmo” broj 5/2022 - pročišćeni tekst), a u svezi Zakona o zaštiti životinja („Narodne novine” broj 102/2017 i 32/2019), te Zakona o veterinarstvu („Narodne novine” broj 82/2013, 148/2013, 115/2018, 52/2021, 83/2022 i 152/2022) općinsko vijeće Općine Dicmo na \_\_. sjednici održanoj dana \_\_\_\_\_\_ 2023. godine, donosi

**O D L U K U**

**o uvjetima i načinu držanju domaćih životinja**

**I. OPĆE ODREDBE**

Članak 1.

 Ovom Odlukom utvrđuju se uvjeti i način držanja domaćih životinja na području Općine Dicmo, a kojih su se dužni držati posjednici životinja.

Članak 2.

 Domaćim životinjama u smislu ove Odluke smatraju se životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi (nusproizvodi) te u druge gospodarske svrhe.

 Držanje domaćih životinja podrazumjeva njihov uzgoj, reprodukciju i boravak u gospodarskim stočarskim objektima, te na poljoprivrednom i šumskom zemljištu

 Posjednik domaćih životinja je svaka pravna ili fizička osoba koja je kao vlasnik, korisnik ili skrbnik, stalno ili privremeno odgovorna za zdravlje i dobrobit životinje.

Članak 3.

 Domaćim životinjama smatraju se :

* perad ( kokoši, guske, pure, patke i ostala perad)
* papkari ( goveda, ovce, koze i svinje)
* kopitari (konji, mazge, magarci i mule)
* glodavci (kunići i dr.)

Članak 4.

 Odredbe ove Odluke ne odnose se na držanje kućnih ljubimaca i način postupanja s napuštenim i izgubljenim životinjama, te divljim životinjama čije je držanje i zbrinjavanje regulirano posebnom Odlukom.

**II. UVJETI I NAČIN DRŽANJA DOMAĆIH ŽIVOTINJA**

Članak 5.

Posjednik domaćih životinja može iste držati na vlastitom zemljištu ili na zemljištu za koje ima ugovoren neki od oblika zakupničkog odnosa.

 Zemljište na kojem se drže domaće životinje mora biti ograđeno ogradom dovoljne visine i čvrstoće da je životinje ne mogu preskočiti ili samovoljno napustiti ograđeni prostor.

Članak 6.

 Na području Općine Dicmo, unutar granica građevinskog područja naselja, dozvoljeno je držanje domaćih životinja iz članka 3. ove Odluke za vlastite potrebe u gospodarskim građevinama odnosno nastambama u skladu s potrebama pojedine životinjske vrste, uz uvjet da iste moraju biti udaljene:

* najmanje 50 m od granice susjedne građevinske čestice za kapacitete gospodarskih građevina iz članka 34. stavak 1. Prostornog plana uređenja Općine Dicmo („Službeni glasnik Općine Dicmo” 2/2006, 2/2008 i 2/2016)
* najmanje 10 m od granice susjedne građevinske čestice i najmanje 20 m od susjedne građevine za kapacitete gospodarskih građevina iz članka 34. stavka 3. Prostornog plana uređenja Općine Dicmo („Službeni glasnik Općine Dicmo” broj 2/2006, 2/2008 i 2/2016)

 Gnjojišta moraju biti udaljena najmanje 20 m od susjedne čestice.

Članak 7.

 Držanje domaćih životinja na otvorenome moguće je isključivo u ograđenom prostoru, čija najisturenija točka smije biti najmanje na udaljenostima utvrđenim u prethodnom članku za zatvorene prostorije.

Članak 8.

 Gradnja novih gospodarskih građevina i držanje domaćih životinja izvan granica građevinskog područja naselja određeni su odredbama Prostornog plana Općine Dicmo („Službeni glasnik Općine Dicmo” 2/2006, 2/2008 i 2/2016)

Članak 9.

Gospodarske građevine odnosno nastambe za držanje domaćih životinja moraju se redovito čistiti, prati te krečiti najmanje dva puta godišnje.

 Gnjojišta moraju biti ukopana u zemlju, sagrađena od betona i natkrivena tako da se u gnjojnu jamu ne slijevaju oborinske vode te vodonepropusna. Kapacitet gnjojišta treba biti toliki da osigura izgnjojavanje za šest mjeseci stajskog držanja.

Članak 10.

 Posjednik domaćih životinja u obvezi je spriječiti istjecanje otpadnih tekućina i oborinskih onečišćenih voda iz zatvorenih prostorija u kojima drži domaće životinje odnosno sa zemljišta na kojima drži domaće životinje na otvorenome, na okolne stambene, poslovne, dvorišne i javne površine.

Članak 11.

 Posjednici domaćih životinja dužni su se o njima brinuti, redovno ih hraniti i pojiti i osigurati im potrebne sanitarno tehničke i higijenske uvjete, te brinuti o njihovom zdravstvenom stanju.

 Zabranjeno je:

* napuštanje životinja, izbacivanje van dvorišta ili van objekata za držanje životinja
* zlostavljanje životinja (izgladnjivanje, udaranje i sl.)
* ostavljanje lešina i djelova životinja na javnim površinama, kao i u spremnicima za komunalni otpad

Članak 12.

 Domaće životinje mogu boraviti na ispaši na poljoprivrednim i šumskim površinama koje su u vlasništvu ili zakupu, te pod nadzorom vlasnika ili posjednika životinje.

 Ispaša i kretanje domaćih životinja na području Općine Dicmo zabranjena je:

* na javnim površinama
* u zaštitnom pojasu javnih cesta
* u pojasu oko groblja na udaljenosti manjoj od 50 m
* na udaljenosti manjoj od 50 m od objekata javnog sadržaja ( objekti obrazovanja, zdravstva, kulture, sporta, vjerski objekti i sl. )
* na udaljenosti manjoj od 50 m od objekata u kojima se obavlja ugostiteljska ili turistička djelatnost

Članak 13.

 Domaće životinje se mogu u svrhu pristupa na ispašu kretati prometnicama na području Općine Dicmo samo pod nadzorom posjednika, pri čemu posjednik treba voditi računa o najkraćem koridoru kojim će se životinje kretati prometnicama.

 Posjednik domaćih životinja koje su se kretale prometnicama na području Općine Dicmo dužan je ukloniti onečišćenje izmetom koje su domaće životinje ostavile na prometnicama.

**III. NADZOR NAD PROVOĐENJEM MJERA**

Članak 14.

 Nadzor nad provođenjem ove Odluke obavlja komunalni redar Općine Dicmo, sukladno Zakonu o komunalnom gospodarstvu, te sanitarna, veterinarska i stočarska inspekcija prema svojim nadležnostima.

 U provođenju nadzora komunalni redar je ovlašten:

* donijeti rješenje radi uklanjanja nedostataka utvrđenih nadzorom
* zabraniti držanje domaćih životinja (privremeno ili trajno) ukoliko posjednik životinja ne uskladi držanje domaćih životinja s odredbama ove Odluke
* izdati obavezni prekršajni nalog
* poduzimati i druge potrebne radnje i mjere radi provođenja ove Odluke sukladno Zakonu o komunalnom gospodarstvu

**IV. KAZNENE ODREDBE**

Članak 15.

Novčanom kaznom u iznosu od 130,00 eura kaznit će se za prekršaj fizička osoba koja postupi protivno odredbama ove Odluke

 Novčanom kaznom u iznosu od 660,00 eura kaznit će se za prekršaj pravna osoba koja postupi protivno odredbama ove Odluke.

**V. ZAVRŠNE ODREDBE**

Članak 16.

 Ova Odluka stupa na snagu osmog dana od dana objave u „Službenom glasniku Općine Dicmo”

KLASA:

URBROJ:

Dicmo Kraj, \_\_\_\_ 2023. godine

 PREDSJEDNIK

 OPĆINSKOG VIJEĆA

 Ivan Vukšić